সেন্ট পিটার্সবার্গের দিকে তাকিয়ে ফুটবল বিশ্ব। সোশ্যাল মিডিয়াতে ভক্তদের জটিল সব হিসেব নিকেশ। তবে হতাশ হন নি মেসি ভক্তরা। খেলার ১৪ মিনিটে এভার বানেগার পাসে লিওনেল মেসির গোল বিশ্বকাপে টিকে থাকার স্বপ্ন দেখায় নীল-সাদা জার্সিধারীদের। যদিও ৯ মিনিটে আহমেদ মুসার শটটি গোলবারের উপর দিয়ে চলে যায়। চার মিনিট পর হাভিয়ের মাসচেরানো পা থেকে বল হারালে কেলেচি আইহিনাচো আর্জেন্টিনার রক্ষণকে একটু চাপে ফেলেছিলেন। তবে মাসচেরানোই ভুল শুধরে নেন তাকে প্রতিহত করে। আগের দুই ম্যাচে মাত্র এক পয়েন্ট পাওয়া আর্জেন্টিনার এই ম্যাচে কোনও ভুল করা চলবে না। এই কথা মাথায় রেখে হোর্হে সাম্পাওলি অভিজ্ঞদের ওপর আস্থা রেখেই একাদশ নামিয়েছিলেন নাইজেরিয়ার বিপক্ষে। ৩৩ মিনিটের পর ফ্রি কিক থেকে মেসির শট বাঁ দিকে ঝাপিয়ে পড়ে ঠেকান উজোহা। বল উজোহার হাত ছুঁয়ে পোস্টে আলতো স্পর্শ করে লক্ষ্যভ্রষ্ট হয়। হারলেই বিদায়, ড্র যথেষ্ট নয় এমন ভাবনা থেকেই প্রথমার্ধ আর্জেন্টিনা শেষ করে ১-০ গোলে এগিয়ে থেকে।